अभिनेत्री साक्षी तंवर का कहना है कि उन्हें विविधतापूर्ण किरदार निभाना पसंद है और फिलहाल वह किरदारों के साथ प्रयोग करने की आजादी का खुलकर आनंद ले रही हैं। टीवी शो ‘कहानी घर-घर की’ से घर-घर में मशहूर हुईं साक्षी ने अपनी हालिया फिल्म ‘दंगल’ में दया कौर के रूप में और टीवी श्रृंखला ‘24: सीजन-2’ में शिबानी मलिक के रूप में वाहवाही बटोरी। अभिनेत्री अब वेब श्रृंखला ‘कर ले तू भी मोहब्बत’ के जरिए डिजिटल दुनिया में आगाज करने जा रही हैं। यह एकता कपूर के आगामी डिजिटल एप ‘एएलटी बालाजी’ पर दिखाया जाएगा।